Amptelike versoek vir Gupta-uitlewering uitgereikAjay en Atul Gupta. (Foto: ANA) Die Nasionale Vervolgingsgesag (NVG) het Maandag amptelik ŉ versoek gerig aan die owerhede in die Verenigde Arabiese Emirate (VAE) vir die uitlewering van Atul en Rajesh Gupta. Suid-Afrika het ingevolge ŉ verdrag wat hy in 2019 met die VAE onderteken het, 60 dae tyd gehad om ŉ formele aansoek vir uitlewering in te dien. Dit is verlede maand reeds gedoen. Ronald Lamola, minister van justisie en korrektiewe dienste, het Maandag tydens ŉ mediakonferensie in Pretoria gesê ŉ voorlopige verhoordatum van Januarie 2023 is vasgestel vir die saak teen die Gupta-broers. Die Guptas word daarvan beskuldig dat hulle sentrale figure in die talle voorvalle van staatskaping in Suid-Afrika was. Hulle het in 2018 uit die land gevlug, nadat die Zondo-kommissie met sy ondersoek na die talle bewerings van korrupsie begin het. Shamila Batohi, nasionale direkteur van openbare vervolging, het tydens die mediakonferensie gesê hoewel die uitleweringsproses vir die Gupta-broers nog etlike maande kan duur, is die versoek vir uitlewering ŉ belangrike mylpaal in die bekamping van korrupsie. Batohi het die aansoek namens Suid-Afrika in Engels en Arabies ingedien. Die aansoek kan ingevolge die uitleweringsooreenkoms tussen Suid-Afrika en die VAE toegestaan word, óf dit kan gedoen word ingevolge die Verenigde Nasies se Konvensie teen Korrupsie – of albei, sê Batohi. “Dit bevestig weer die NVG se voorneme om die regsverteenwoordiger van die mense te wees en gemeenskaplike geregtigheid vir ons land te soek.” Volgens Batohi het die Guptas in Doebai aansoek om borgtog gedoen, maar dit is van die hand gewys. “Namate die proses ontvou en die uitleweringsaansoek in die VAE-howe aangehoor word, sal die NVG voortgaan om saam te werk en sy eweknieë in die VAE te ondersteun om te verseker dat die Gupta-broers uitgelewer word.” Ander uitleweringsake Lamola sê die uitleweringsaak van die selfverklaarde profeet Shepherd Bushiri en sy vrou, Mary, is ook aangehoor. Dit volg nadat die nasionale direkteur van openbare vervolging (NDOV) in Desember 2020 gevra het vir die uitlewering van die egpaar. Die twee, asook hul medebeskuldigdes, staan tereg op aanklagte van bedrog ten bedrae van sowat R102 miljoen. Lamola het ook bevestig dat ŉ “versoek om wedersydse regsbystand” van die VSA ontvang is wat verband hou met bewerings van bedrog en korrupsie tydens die toekenning van sekere tenders, en onbehoorlike betalings wat gemaak is met betrekking tot die Kusile-kragsentrale. Die versoek is in Julie 2020 goedgekeur en na die NVG en Interpol verwys. Die ondersoeke daarna duur voort. Lamola het ook terugvoer gegee oor die uitlewering van die voormalige Mosambiekse minister van finansies, Emmanuel Chang. Die besluit om Chang aan Mosambiek uit te lewer is op 17 Augustus 2021 geneem.